Морис Метерлинк
Нощна молитва

Превод от френски: Гео Милев, 1920

chitanka.info

Молитвите ми вече спят

под изнемогнали видения

и слушам — страстните копнения,

враждебни сластите кипят.

Аз виждам блудните ласкания

на плът в отровни равнини,

горчиви лунни светлини

в скръбта на вечерни мечтания.

Аз слушам — слизат в моите зеници

желания с простор зелен —

сам, в жажда без звезди горен,

под небеса на мрака пленници!

Аз слушам — бликат в мисълта

пак мойте черни, злобни нежности;

под затъмнените безбрежности

аз виждам призрачни блата!

И гина в твойте огорчения!

Смили се, Господи, смили —

пред болния ти отбули

тревата в лунни отражения!

О, Господи, спаси ме и —

ти покоси тез злобни плевели!

Луна в надеждата ми трепва ли —

тя е зелена от змии!

И в моя взор разтварят раните

си сънища със зли петна.

А в безграничната луна: —

шумът лазурен на фонтаните!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.